b'\n_START_ARTICLE_\nSen Deni vienuolyno bazilika\n_START_SECTION_\nIstorija\n_START_PARAGRAPH_\nSenov\xc4\x97s Romos laikais dabartin\xc4\x97s bazilikos vietoje buvo Gal\xc5\xb3-rom\xc4\x97n\xc5\xb3 kapin\xc4\x97s. \xc5\xbdmoni\xc5\xb3, kurie buvo \xc4\x8dia palaidoti, tik\xc4\x97jimas tur\xc4\x97jo krik\xc5\xa1\xc4\x8dioni\xc5\xa1ko bei prie\xc5\xa1krik\xc5\xa1\xc4\x8dioni\xc5\xa1ko kulto bruo\xc5\xbe\xc5\xb3. Katedros po\xc5\xbeemiuose vis dar galima rasti anks\xc4\x8diau Sen Deni bazilikos vietoje stov\xc4\x97jusi\xc5\xb3 pastat\xc5\xb3 archeologines liekanas. Apie 475 m. \xc5\xa0v. \xc5\xbdenevjeva nusipirko \xc5\xbeem\xc4\x97s ir pastat\xc4\x97 Sen Deni koply\xc4\x8di\xc4\x85, o apie 630 m. Dagobertas I padidino ba\xc5\xbeny\xc4\x8di\xc4\x85 ir \xc4\xafk\xc5\xabr\xc4\x97 benediktin\xc5\xb3 vienuolyn\xc4\x85._NEWLINE_Bazilika tapo piligrimyst\xc4\x97s ir Pranc\xc5\xabzijos karali\xc5\xb3 laidojimo vieta. Bazilikoje buvo palaidotas beveik kiekvienas karalius, vald\xc4\x99s nuo X iki XVIII a. bei daug anks\xc4\x8diau vald\xc5\xbeiusi\xc5\xb3 karali\xc5\xb3. Bazilika nebuvo naudojama karali\xc5\xb3 kar\xc5\xabnacijai, nes \xc5\xa1i funkcija buvo priskirta Reimso katedrai. Ta\xc4\x8diau karalien\xc4\x97s buvo da\xc5\xbenai vainikuojamos Sen Deni bazilikoje. Sen Deni bazilika greitai tapo vienuolyno ba\xc5\xbeny\xc4\x8dia._NEWLINE_XII a. abatas Siu\xc5\xbee (pranc. Suger) perstat\xc4\x97 vienuolyno ba\xc5\xbeny\xc4\x8dios dalis naudodamas novatori\xc5\xa1kus strukt\xc5\xabrinius ir dekoratyvinius elementus. Tokiu b\xc5\xabdu jis suk\xc5\xabr\xc4\x97 pirm\xc4\x85j\xc4\xaf gotikin\xc4\xaf pastat\xc4\x85. Bazilikos XIII a. nava, geras spindulinio (pranc. Rayonnant) gotikinio stiliaus pavyzdys, pagal kuri\xc4\x85 buvo statomos katedros ir vienuolynai \xc5\xa1iaur\xc4\x97s Pranc\xc5\xabzijoje, Anglijoje ir kitose \xc5\xa1alyse._NEWLINE_1966 m. vienuolyno ba\xc5\xbeny\xc4\x8dia tapo katedra.'